કોટિશિલા:- (ટૂક-1) મુખ્ય મંદિરથી દક્ષિણ દિશામાં અડધો માઇલ દૂર જતાં કોટિશિલા નામનું સ્થળ આવે છે એ માર્ગે જતાં વચ્ચે એક તળાવ આવે છે તેને ‘લાડુસાર’ કહેવામાં આવે છે. તથા પાસે એક કૂવો છે.ત્યાંથી કોટિશિલા તરફ જવાનો રસ્તો જુનો હતો. ટેંકરી ઊંચી છે. રસ્તામાં ગુફાઓ આવે છે બે પત્થરના બનેલા ખડકોમાંથી રસ્તો નીકળે છે. પહાડની ઉંચી ટેકરી ઉપર એક વિશાળ શિલા ઉપર આ સ્થાન બનેલું છે. અહીં કરોડો મુનિઓ સાધના કરી મુક્ત થયા હતા, તેથી તેનું નામ ક્રોડ શિલા-કોટિશિલા કહેવામાં આવે છે. આ ટેકરી બહુ ઊંચી છે. આ કોટિશિલા માટે ‘હીર સૌભાગ્ય’ નામના સંસ્કૃત કાવ્ય ગ્રંથમાં કહ્યું છે. કે (હિમાલય –કૈલાસ પર્વત જેવા ઉત્તુંગ- ગગનચુંબી પર્વત ઉપર કરોડ સંખ્યાના મુનિઓ જાણે શિવ વહુ (મુક્તિ રૂપી વધુ) વિવાહના ઉત્સવ પ્રસંગે સ્વયંવરની ભૂમિ જેવી કોટિશિલા વિદ્યમાન છે- અહીં કરોડો મુનિઓ મોક્ષે ગયાની વાતને આલંકારિક રીતે પ્રસ્તુત કાવ્ય હીર સૌભાગ્યના કર્ત્તા દેવવિમલ વાચકે ગૂંથી છે.)